સ્કૂલમાં છોકરાં કાગળનાં પ્લેન ઊડાડે એમ કોંગ્રેસીઓ રાજીનામાં ઊડાડે છે ! | નવગુજરાત સમય
સ્કૂલમાં છોકરાં કાગળનાં પ્લેન ઊડાડે એમ કોંગ્રેસીઓ રાજીનામાં ઊડાડે છે !
29-05-2019 09:34 PM
1 / 1 સોનિયા મેડમે ક્લાસમાં ઘૂંટાવ્યો 'ર' રાજીનામાં નો 'ર'
રાહુલનાં રાજીનામાં વિશે સ્કૂલ ઓફ કોંગ્રેસના ટીચરોનો અભિપ્રાય, અક્ષરો સારા છે, માર્જિન પણ બરાબર છોડ્યું છે
સનેડો - ખબરદાર બારોટ
સોનિયા મેડમે ક્લાસમાં સોટી પછાડીને કહ્યું,
''આટલાં વર્ષો થઇ ગયાં કોઇનેય હજુ આપણી પાર્ટીમાં સરખું રાજીનામું આપતાં પણ નથી આવડ્યું. એટલે જ મારે આ સ્પેશ્યલ રાજીનામાં ટ્રેઇનિંગ ક્લાસ ચાલુ કરવો પડ્યો છે. ''
જયોતિરાદિત્ય નામનો સ્ટુડન્ટ કહે, ''મેડમ, અમને તો વંશપરંપરામાં એમ જ શીખવાડવામાં આવ્યું છે કે તમામ પ્રકારની ગાદી અને તમામ પ્રકારની ખુરશી પર આપણો જન્મસિદ્ધ અધિકાર છે. એટલે રાજીનામું લખતાં તો એમ ક્યાંથી આવડે ? '
કમલનાથ નામના બીજા વિદ્યાર્થીએ જ્યોતિરાદિત્યને ટપાર્યો, ''લ્યા, એ તમારો રાજારજવાડાંનો જમાનો ગયો. હવે લોકશાહીમાં તો એક જ પરિવારની વંશપરંપરામાં તમામ પ્રકારની ખુરશી પર જન્મસિદ્ધ અધિકાર ગણવાનો છે. આપણે બધા તો સેવક છીએ. ''
ત્રીજો વિદ્યાર્થી અશોક ગેહલોટ કહે, ''મેડમ, તમે ગાઇડન્સ આપો તો હું બહુ પરફેક્ટ રાજીનામું લખી આપું. પણ પેલો સચિન પાયલોટ મને ક્યારનો રાજીનામું કેવી રીતે લખાય તે બતાવી દેવા ઉશ્કેરે છે. પણ એના કહેવાથી તો હું કાગળ આપવાનો જ નથી. ''
સોનિયા મેડમે કહ્યું, ''ચૂપ રહો. તમને બધાને સારું રાજીનામું લખી આપવાનું લેસન કરી આવવાનું લેસન મોનિટર રાહુલબાબાએ આપ્યું હતું. પણ, તમે બધા એમાં પણ ફેલ થયા છો. એકેયનું રાજીનામું સરખું ઢંગ‌વાળું નથી. ''
પરેશ ધાનાણી કહે, ''મેડમ, આ બધાને કહો કે નિષ્ફળ થવાનું ગુજરાત મોડલ અપનાવે. અમે જુઓ આટલાં વર્ષોથી બધા મોરચે ફેલ જ થયા કરીએ છીએ. એક રાજીનામાં સબ્જેક્ટમાં શું ફેલ થવાનું ? બધા સબ્જેક્ટમાં દર વખતે મીંડું નોંધાવી બતાવો તો ખરા. ''
સોનિયા મેડમ ગુસ્સે થયાં. ''તમે ગુજરાતવાળા તો ચૂપ જ રહેજો. આ તમે લોકોએ આખા ભારતના કોંગ્રેસીઓને ફેલ થવાનો ચેપ લગાડ્યો છે. આ રાજસ્થાન અને મધ્યપ્રદેશવાળાને હજુ માંડ સત્રાંત પરીક્ષામાં પાસ થવાનું શીખવાડ્યું હતું. એમાંય જોકે એ લોકો ગ્રેસ માર્કસથી જ પાસ થયા હતા. પરંતુ, સાવ ફેલ પણ ન હતા. હવે એ પણ તમારી દેખાદેખીમાં ફેલ થઇ ગયા. ''
મિલિન્દ દેવરા નામનો સ્ટુડન્ટ રડવા જેવો થઇ ગયો. ''મેડમ, મેં તો કેવા મોટા મોટા માણસોની ભલામણ મારા પેપરમાં લખાવી હતી તો પણ હું ફેલ થઇ ગયો. ''
સોનિયા મેડમ કહે, '' અરે ભઇ, પેપરમાં જવાબો લખવા પડે. ભલામણો લખાવવાથી કાંઇ પાસ ના થવાય. ''
સિદ્ધુ નામનો વિદ્યાર્થી કંટાળ્યો, ''અરે મેડમજી, હવે કહો અમારે બધાએ શું કરવાનું છે ? પેલો સિનિયર સ્ટુડન્ટ અમરિન્દર મને વારંવાર એમ કહીને ધમકાવે છે કે હું પાસ થઇ ગયો પણ તું ફેલ થયો છો એટલે ક્લાસ છોડીને જતો રહે. મેડમ, આખી બેન્ચ ફેલ થઇ હોય તો એ એકલો કેવી રીતે પાસ થઇ જાય. ''
''મારે કશું સાંભળવું નથી. તમે બધા મને સરખી રીતે રાજીનામું લખી આપો એટલે પત્યું. આજના ક્લાસમાં તમારે બધાએ એ જ શીખવાનું છે. હું કહું એ પ્રમાણે તમારે 'રાજીનામાંનો 'ર' ઘૂંટવાનો છે. ''
શીલા દીક્ષિત નામની વિદ્યાર્થિનીએ નિસાસો નાખ્યો. ''અરે મેડમ, આ શું ? માંડ માંડ અમે લોકો 'ર' રાહુલનો 'ર' લખતાં શીખ્યા હતા ત્યાં હવે રાજીનામાંનો ' ર' ઘૂંટવાનો ?
એટલામાં ક્લાસમાં મોનિટર રાહુલ બાબાની એન્ટ્રી પડી. ક્લાસમાં તાળીઓનો ગડગડાટ થયો. અશોક ગેહલોટ, જ્યોતિરાદિત્ય, રણદીપ એ બધા વિદ્યાર્થીઓ 'રાહુલ બાબા ઝિંદાબાદ, રાહુલ બાબા ઝિંદાબાદ' એવા સૂત્રો પોકારવા લાગ્યા.
સોનિયા મેડમે ત્રાડ પાડી. ''ચૂપ રહો. બધા આ કાંઇ મોનિટરની ચૂંટણી નથી. રાજીનામાંની ટ્રેનિંગનો ક્લાસ છે. એમાં તમારા રાહુલ બાબાનો પણ ક્લાસ લેવાશે. ''
દિવ્યા સ્પંદના નામની સ્ટુડન્ટે બહુ માસુમતાથી પૂછ્યું, ''હેં મેડમ , મોનિટરની ચૂંટણી એટલે શું હોય ? એમાં શું કરવાનું હોય ? એમાં પણ કોઇએ કોઇને મત આપવાનો હોય ? ''
શીલા દીક્ષિતે દિવ્યાને બેસાડી દીધી ''અલી , તને કાંઇ ખબર ના પડે. એ તો ચૂંટણી ને એવું બધું બોલાય. બાકી રાહુલ બાબા તો ક્લાસમાં આવ્યા ત્યારના મોનિટર છે અને એ જ કાયમ મોનિટર રહેવાના છે. ''
સોનિયા મેડમ આ બંને વિદ્યાર્થિનીઓને ખખડાવીને કહે, '' અંદરોઅંદર ગુસપુસ બંધ કરો. જે કાંઇ ચર્ચા કરવી હોય એ જાહેરમાં કરો. અને હા કોઇ માનતું હોય કે રાહુલ બાબા મોનિટર છે એટલે તેમના પેપરની કડક પરીક્ષા નહીં લેવાય તો બધા ખાંડ ખાઓ છો. સૌથી અઘરું જ રાહુલ બાબાનું પેપર ચેક થશે. '' આટલું કહીને તેમણે રાહુલ બાબાને કહ્યું, ''લાવો તમારું રાજીનામાંનું પેપર. તમારું પેપર હું જાતે ચેક નહીં કરું. મેં બીજા આપણી સ્કૂલના સિનિયર ટીચરોને તમારું રાજીનામું ચેક કરવા બોલાવ્યા છે. એ બધા તમારાં રાજીનામાંને માર્ક આપશે. ''
સોનિયાએ બેલ વગાડી એટલે સ્કૂલ ઓફ કોંગ્રેસના સિનિયર ટીચરો મનમોહન, સામ પિત્રોડા, ચિદમ્બરમ, ગુલામ નબી આઝાદ, કપિલ સિબ્બલ દાખલ થયા. સોનિયા મેડમે આ બધાને વારાફરતી રાહુલ બાબાનું રાજીનામાંનું પેપર બતાવ્યું અને કહ્યું, ''ચાલો, આ રાજીનામાનું એકદમ ક્રિટિકલ મૂલ્યાંકન કરો અને કહો કે આમાં કેટલા માર્ક્સ અપાય ? ''
મનમોહન આમતેમ કાગળ ફેરવીને કહે, ''રાજીનામાંમાં અક્ષરો બહુ સારા છે. એકદમ મરોડદાર. વાંચવામાં કોઇ તકલીફ પડતી નથી. મારા તરફથી સારા અક્ષરના ફૂલ માર્ક્સ. ''
સામ પિત્રોડા કહે, ''રાજીનામાંમાં માર્જિન બરાબર છોડ્યું છે. આ રાજીનામું ટેક્નોલોજીની રીતે એક્દમ પરફેક્ટ છે. ગમે તે કંપનીનું પ્રિન્ટર હશે પણ પ્રિન્ટ સારી જ આવશે. મારા તરફથી પણ આ ટેક્નિકલ સુપર્બ રાજીનામાંને ફૂલ માર્ક્સ. ''
ગુલામ નબી આઝાદ રાજીનામાંને ગોળ ગોળ ફેરવીને કહે, '' આહા, આ કાગળની સ્વચ્છતા તો જુઓ, સુઘડતા તો જુઓ, એ બિલકૂલ ડૂચો નથી વળ્યો, અરે ગડી પણ પડી નથી. એકદમ કડક અને સ્વચ્છ કાગળ છે. મારા તરફથી પણ ચોખ્ખાઇના ફૂલ માર્ક્સ. ''
કપિલ સિબ્બલે ચશ્મા ચડાવ્યાં અને રાજીનામાંના પહેલેથી છેલ્લે અને છેલ્લેથી પહેલે સુધી વાંચી ગયા. પછી કહે, ''આ રાજીનામાંને ભાષાશાસ્ત્રની કોઇ કલમની રીતે પડકારી શકાય તેમ નથી. ભાષાકીય કાયદાની રીતે એકદમ પરફેક્ટ રાજીનામું લખાયું છે. વિરામચિહ્નો, વાક્યરચના, શબ્દપ્રયોગો બધું જ એકદમ બરાબર છે. મારા તરફથી પણ ફૂલ માર્ક્સ. ''
સોનિયાએ હવે આશાભરી રીતે ચિદમ્બર સામે જોયું. પણ ચિદમ્બરે તો રડવાનું જ ચાલુ કરી દીધું. ''મેડમ રહેવા દો. રાહુલ બાબાનાં રાજીનામાંનું ક્રિટિકલ પરીક્ષણ રહેવા દો. જો આપણે રાહુલ બાબાને નાપાસ જાહેર કરશું કે ઇવન ઓછા માર્ક્સ પણ આપશું તો આ બધા જ સ્ટુડન્ટ આપઘાત કરશે આપઘાત.
ત્યાં રાહુલ બાબાએ ચિદમ્બરમના હાથમાંથી રાજીનામું છિનવી લીધું અને કહ્યું, ''જેને જે કરવું હોય તે કરે. જુઓ હું તો મારી સ્ટાઇલથી રાજીનામું આપીશ જ. ''
એમ કહી રાહુલ બાબાએ રાજીનામાંના કાગળનું પ્લેન બનાવ્યું અને ક્લાસના બીજા સ્ટુડન્સ તરફ ઊડાડ્યું.
રાહુલ બાબાનું જોઇને અશોક ગેહલોત, કમલનાથ, સિદ્ધુ અને બીજા સ્ટુડન્ટે પણ પોતપોતાના રાજીનામાંના કાગળના પ્લેન બનાવીને સામસામે ઊડાડ્યાં.
સોનિયા આ જોઇને નિરાશ થઇ ગયાં. તેમણે અત્યાર સુધીમાં ક્લાસની પહેલી બેન્ચ પર ડાહી થઇને ચૂપચાપ બેઠી રહેલી સ્ટુડન્ટ પ્રિયંકા સામે જોયું.
સોનિયા ટીચર પોતાને કાંઇક પૂછવા માગે છે એવું લાગતાં પ્રિયંકાએ એકદમ હરખાઇને સિન્સિયર સ્ટુડન્ટની અદામાં કહ્યું, ''મેડમ, રાહુલ બાબા અસ્સલ રાફેલ સ્ટાઇલથી કાગળનાં પ્લેન ઊડાડે છે નહીં ? ''